
    Forord

        I denne verden lever vi alle om bord på et skip som har stukket ut ifra en havn vi ikke kjenner, på vei mot en havn vi ikke vet noe om, og underveis bør vi vise hverandre den vennlighet som er gjengs for farende folk. (Fernando Pessoa (2013): Uroens bok)

        

        Konflikter kan være en kilde til fornying, forbedring, vekst og utvikling både på det personlige planet og i organisasjoner og bedrifter. Men de kan like gjerne resultere i stagnasjon, svekket produktivitet, ødelagt arbeidsmiljø og helseskader. Det er ikke konflikten i seg selv, men hvordan vi håndterer den, som avgjør det. God konflikthåndtering er derfor viktig, ikke bare for produktivitet og effektivitet, men også for arbeidsmiljøets kvaliteter og medarbeidernes helse. Skal vi kunne håndtere konflikter på en god måte, forutsetter det kunnskap om konflikter. Denne boken er et bidrag til dette. Konflikter er både nødvendige og ikke til å unngå av minst to grunner: nødvendige dersom vi skal ivareta demokratiets idealer om medbestemmelse og om å frembringe best mulige beslutninger i komplekse og sammensatte saksforhold, og ikke til å unngå fordi mennesker har både vilje og evne til å kjempe for sine interesser, synspunkt og behov.

        Boken handler mest om helse- og sosialsektoren som konfliktarena. Og selv om det er liten tvil om at det er mange konflikter i denne sektoren, er det i lys av forannevnte kanskje også for lite konflikt. Problemet er at man sjelden kan velge de nødvendige konfliktene, og unngå de unødvendige. Det er også liten tvil om at mange av konfliktene i denne sektoren har gitt unødvendige konsekvenser, at de har blitt håndtert på måter som har fått ødeleggende virkning både for arbeidsplasser, enkeltmennesker og brukere. En slik erkjennelse har ført til at utdanningene til helse- og sosialsektoren må gi kunnskap om konflikter. Denne boken har dette som utgangspunkt, og den forsøker å gi et svar som kan benyttes som pensum.

        Selv om målgruppen er fagfolk innenfor helse- og sosialsektoren, har konflikter en allmenn karakter, og mesteparten av boken vil forhåpentligvis også kunne være nyttig for mange som arbeider i andre sektorer, og som berøres av konflikter og de mellommenneskelige utfordringene de representerer. Ikke minst gjelder det ledere, og mange av eksemplene i boken er knyttet til lederens ansvar for konflikthåndtering. Alle eksemplene har rot i virkeligheten, men er bearbeidet slik at om noen skulle kjenne seg igjen, må det være fordi eksempelet fungerer, og ikke fordi jeg har beskrevet deres konkrete situasjon.

        Denne boken ble første gang publisert i 2004. Den kommer nå i sin tredje utgave. Det tyder på at den brukes og at den trengs. Konflikter går dessverre ikke av moten. Det ser heller ikke ut til å være slik at måter å håndtere konflikter på er en entydig fremgangshistorie. Siviliserte væremåter kan fort bryte sammen. På dette feltet må kunnskap, læring og bevisstgjøring være en pågående prosess. Demokrati, dialog og samarbeid er ikke gitt som natur, men må kontinuerlig holdes i hevd. Selv om det i denne utgaven er gjort forandringer i alle kapitler, er grunnstrukturen og de vesentligste faglige perspektivene som anvendes, i hovedsak også de samme som i tidligere utgaver. Noe er tatt vekk – og noe er føyd til, og noe er utdypet. Spesielt gjelder det temaer som har tidsmessig aktualitet, for eksempel problemstillinger knyttet til nye styringsmåter i velferdsstaten. Nyere forskning og faglitteratur er også tatt med, spesielt i kapittelet om mekling. Selv om tidene skifter, og konfliktenes form og innhold varierer, er det en ambisjon å vise at konfliktenes vesen er universelle.

        En lærer så lenge en underviser. Når en dertil i mange sammenhenger har anledning til å møte brukere av en lærebok en selv har skrevet, blir lærerens læring en anledning til utvikling, også av boken. I tillegg til de som ved navns nevnelse er takket i tidligere utgaver, takkes studenter og fagfeller som har benyttet boken for nyttige kommentarer. Til forbedringer av denne utgaven takker jeg også for gode og relevante innspill fra redaktør Heidi Brynildsen Grande.

        Volda, februar 2022
Tor-Johan Ekeland

